Γνωμοδότηση της Οικονομικής και Κοινωνικής Επιτροπής για την «Πρόταση Κανονισμού (ΕΚ) του Συμβουλίου για την τροποποίηση του κανονισμού (ΕΟΚ) αριθ. 404/93 του Συμβουλίου περί κοινής οργάνωσης αγοράς στον τομέα της μπανάνας» () (98/C 235/15)

Στις 27 Ιανουαρίου 1998, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 12 Μαΐου 1988 με βάση την εισηγητική έκθεση του κ. Espuny Moyano.

Κατά την 355η σύνοδο ολομέλειας της 27ης και 28ης Μαΐου 1998 (συνεδρίαση της 27ης Μαΐου), η Οικονομική και Κοινωνική Επιτροπή υιοθέτησε με 82 ψήφους υπέρ, 16 ψήφους κατά και 19 αποχές, την ακόλουθη γνωμοδότηση.

1. Εισαγωγή

1.1. Η Επιτροπή, στην πρόταση κανονισμού που παρουσιάζει, τροποποιεί τις πτυχές εκείνες του καθεστώτος που έχουν καταδικαστεί στις εκθέσεις της ειδικής επιτροπής και του δευτεροβάθμιου δικαιοδοτικού οργάνου, ούτως ώστε να καταστεί το κοινοτικό καθεστώς εισαγωγής της μπανάνας σύμφωνο με τους κανόνες του Παγκόσμιου Οργανισμού Εμπορίου.

1.2. Το κείμενο της Επιτροπής στηρίζεται στα εξής σημεία:

1.2.1. Μία δασμολογική ποσόστωση 2,2 εκατομμυρίων τόνων για τις εισαγωγές μπανάνας από τρίτες χώρες (που θα υπόκεινται σε δασμό 75 Ecus/τόνο) και από τις μη παραδοσιακές χώρες ΑΚΕ (που θα υπόκεινται σε μηδενικό δασμό).

1.2.2. Μία πρόσθετη δασμολογική ποσόστωση 353 000 τόνων που θα υπόκειται σε δασμό 300 Ecus/τόνο για τη μπανάνα τρίτων χωρών και 100 Ecus/τόνο για τη μπανάνα των μη παραδοσιακών χωρών ΑΚΕ.

1.2.3. Την κατάργηση του υφιστάμενου καθεστώτος πιστοποιητικών εισαγωγής, με την εξάλειψη των αδειών τύπου Β και του διαχωρισμού κατά λειτουργίες.

1.2.4. Προτείνεται ένα σύστημα πιστοποιητικών εισαγωγής που να στηρίζεται στα παραδοσιακά ρεύματα συναλλαγών (μέθοδος παραδοσιακών/εισαχθέντων εταίρων). Οι διαδικασίες και οι πρακτικές πτυχές της διαχείρισης του συστήματος θα καθοριστούν στους κανονισμούς εφαρμογής της Επιτροπής, που θα υιοθετηθούν με τη διαδικασία της επιτροπής διαχείρισης.

1.2.5. Στην περίπτωση που θα αποδειχθεί αδύνατον να επιτευχθεί συμφωνία με όλα τα συμβαλλόμενα μέλη του ΠΟΕ που έχουν σημαντικά συμφέροντα (Κόστα Ρίκα, Κολομβία, Ισημερινός, Παναμάς), η Επιτροπή θα εξουσιοδοτηθεί να καθορίσει ειδική ποσόστωση για κάθε μια από τις τέσσερις αυτές χώρες.

1.2.6. Οι παραδοσιακές ποσότητες ΑΚΕ δεν θα κατανεμηθούν ανά χώρα και καθορίζονται σε συνολικό όγκο 857 700 τόνων.

1.2.7. Ο όγκος της προβλεπόμενης αυτόνομης πρόσθετης δασμολογικής ποσόστωσης θα μπορεί να αυξάνεται όταν αυξάνεται η ζήτηση της Κοινότητας, με βάση το ισοζύγιο της παραγωγής, της κατανάλωσης, καθώς και των εισαγωγών και εξαγωγών. Τα στοιχεία που απαρτίζουν το ισοζύγιο, η υιοθέτησή του, καθώς και η αύξηση της πρόσθετης δασμολογικής ποσόστωσης, θα καθοριστούν σύμφωνα με τη διαδικασία της επιτροπής διαχείρισης.

1.2.8. Σε περίπτωση ανάγκης, όταν ο εφοδιασμός της κοινοτικής αγοράς πλήττεται από έκτακτες περιστάσεις που επηρεάζουν τις συνθήκες παραγωγής ή εισαγωγής, η Επιτροπή θα επιβάλλει τα απαραίτητα ειδικά μέτρα, σύμφωνα με τη διαδικασία της επιτροπής διαχείρισης. Στην περίπτωση αυτή, ο όγκος της πρόσθετης δασμολογικής ποσόστωσης θα μπορεί να προσαρμόζεται ανάλογα και θα μπορούν να λαμβάνονται ειδικά μέτρα. Τα μέτρα αυτά δεν θα πρέπει να δημιουργούν διακρίσεις μεταξύ των διαφόρων προελεύσεων του εφοδιασμού.

1.2.9. Το νέο καθεστώς θα τεθεί σε ισχύ την 1η Ιανουαρίου 1999.

1.3. Το κείμενο της πρότασης τροποποίησης της ΚΟΑ της μπανάνας συνοδεύεται από Σύσταση Απόφασης του Συμβουλίου για την εξουσιοδότηση της Επιτροπής να προβεί σε διαπραγματεύσεις με τις τρίτες χώρες που έχουν σημαντικά συμφέροντα: Κόστα Ρίκα, Κολομβία, Ισημερινό και Παναμά.

2. Γενικές παρατηρήσεις

2.1. Η ΟΚΕ αναγνωρίζει τις προσπάθειες που καταβάλλει η Επιτροπή προκειμένου να προσαρμόσει ορισμένες διατάξεις του Κανονισμού (ΕΟΚ) αριθ. 404/93 στις διεθνείς δεσμεύσεις που απορρέουν από τον Παγκόσμιο Οργανισμό Εμπορίου (ΠΟΕ) και από την 4η Σύμβαση της Λομέ και, ειδικότερα, από το Πρωτόκολλο αρ. 5 σχετικά με τη μπανάνα.

2.2. Η ΟΚΕ λαμβάνει υπόψη του ότι, λόγω της απόφασης της ειδικής επιτροπής και του δευτεροβάθμιου δικαιοδοτικού οργάνου του ΠΟΕ, είναι απαραίτητο να τροποποιηθεί ένας από τους βασικούς πυλώνες στους οποίους στηρίζεται η Κοινή Οργάνωση Αγοράς (ΚΟΑ) στον τομέα της μπανάνας, ο οποίος συνίσταται στο σύστημα χορήγησης πιστοποιητικών εισαγωγής.

2.3. Η ΟΚΕ φρονεί ότι η πρόταση της Επιτροπής δεν εξασφαλίζει στους παραγωγούς μπανάνας της Κοινότητας και των χωρών ΑΚΕ καμία αποζημίωση λόγω της κατάργησης των πιστοποιητικών εισαγωγής τύπου Β διότι τούτο θεωρείτο αντίθετο προς τη ΓΣΔΕ. Ακόμη, η πρόταση δεν προβλέπει κανενός είδους μέτρα που να αποζημιώνουν τους εν λόγω παραγωγούς για την κατάργηση των πιστοποιητικών εισαγωγής τύπου Β. Η τροποποίηση του συστήματος χορήγησης των πιστοποιητικών εισαγωγής μπορεί να στερήσει από τους παραγωγούς της Κοινότητας και των χωρών ΑΚΕ την εγγύηση της πρόσβασης στην κοινοτική αγορά με επαρκείς τιμές για τους παραγωγούς και τους καταναλωτές, απαραίτητη προϋπόθεση για τη διατήρηση του εισοδήματός τους.

2.3.1. Ως εκ τούτου, η ΟΚΕ φοβάται ότι η προτεινόμενη τροποποίηση μπορεί να επιφέρει επιδείνωση της υφιστάμενης κατάστασης της απασχόλησης στις περιοχές παραγωγής μπανάνας, οι οποίες ήδη παρουσιάζουν υψηλό ποσοστό ανεργίας.

2.3.2. Κατά συνέπεια, η ΟΚΕ φρονεί ότι η Επιτροπή πρέπει να προβλέψει αναπροσαρμογή του συνολικού εισοδήματος αναφοράς για τον υπολογισμό των αντισταθμιστικών παροχών που χορηγούνται στους παραγωγούς της Κοινότητας, ούτως ώστε να αποζημιώνονται οι παραγωγοί αυτοί για τις τροποποιήσεις που επιβάλλονται στο καθεστώς εισαγωγής. Αυτή η απαραίτητη αναπροσαρμογή δικαιολογείται, επιπλέον, στη νέα Συνθήκη του Άμστερνταμ, το άρθρο 299 της οποίας συνιστά τη νομική βάση που επιτρέπει την προσαρμογή της εφαρμογής των κοινοτικών πολιτικών στις εξόχως απόκεντρες περιφέρειες.

2.3.3. Η ΟΚΕ φρονεί επίσης ότι η Επιτροπή θα πρέπει να προτείνει την καθιέρωση μηχανισμού που να εξακολουθεί να παρέχει στους παράγοντες της αγοράς φορολογικά κίνητρα για την εμπορία της παραγωγής των χωρών της Κοινότητας και των παραδοσιακών χωρών ΑΚΕ. Η παροχή κινήτρων κρίνεται απαραίτητη επειδή, λόγω των ιδιαίτερων συνθηκών της παραγωγής στις χώρες αυτές, που οφείλονται κυρίως στην απουσία οικονομιών κλίμακας και στις μεγαλύτερες κοινωνικές επιβαρύνσεις, τα περιθώρια κέρδους από την εμπορία της εν λόγω παραγωγής είναι πολύ χαμηλότερα από εκείνα που επιτυγχάνονται με την εμπορία της μπανάνας λατινοαμερικάνικης προέλευσης.

2.4. Η ΟΚΕ θεωρεί ότι θα πρέπει να ενισχυθεί η βιώσιμη παραγωγή, καθώς και η εμπορία των μπανανών που παράγονται κάτω από δίκαιες κοινωνικές και κατάλληλες περιβαλλοντικές συνθήκες. Λυπάται διότι δεν προτείνεται κανένα μέτρο ευρείας κλίμακας για αυτό το θέμα.

2.4.1. Για το λόγο αυτό, η ΟΚΕ πιστεύει ότι η Επιτροπή θα πρέπει να προτείνει σειρά μέτρων στήριξης της εμπορίας και προώθησης της μπανάνας που να περιλαμβάνουν την ευαισθητοποίηση της κοινής γνώμης της Ευρώπης σχετικά με τα προβλήματα των παραγωγών μπανάνας του τρίτου κόσμου. Τα μέτρα αυτά καθίστανται ιδιαιτέρως απαραίτητα, καθότι η μπανάνα αυτή παράγεται από μικροπαραγωγούς, οι οποίοι αντιμετωπίζουν πολύ υψηλότερο κόστος παραγωγής απ' ό,τι η παραγωγή που τίθεται στο εμπόριο από μεγάλες πολυεθνικές εταιρίες των οποίων οι δραστηριότητες εκτείνονται συχνά από την παραγωγή μέχρι την εισαγωγή, συμπεριλαμβανομένης και της μεταφοράς.

2.4.2. Τα μέτρα αυτά θα ήταν επωφελή και για τους καταναλωτές, δεδομένου ότι, σύμφωνα με τα στοιχεία που προκύπτουν από την έρευνα που πραγματοποίησε η Ευρωπαϊκή Επιτροπή, οι μπανάνες που παράγονται υπό σωστές κοινωνικές και περιβαλλοντικές συνθήκες έχουν ευρεία αποδοχή από τους πολίτες της Ένωσης, οι οποίοι είναι πολύ ευαισθητοποιημένοι ως προς την κατάχρηση εντομοκτόνων και άλλων χημικών εισροών σε ορισμένες περιοχές της Λατινικής Αμερικής.

2.4.3. Θα πρέπει να καθιερωθεί ένα αποτελεσματικό σύστημα ελέγχου ώστε να φέρουν την ονομασία «μπανάνες» μόνον εκείνες που παράγονται υπό κατάλληλες κοινωνικές και περιβαλλοντικές συνθήκες. Ένας Διεθνής Χάρτης για τη Μπανάνα, κώδικες συμπεριφοράς και ετικέτες μπορούν να αποτελέσουν χρήσιμα μέσα για το σκοπό αυτό.

2.4.4. Συγχρόνως θα πρέπει να διατηρηθούν τα κέρδη των παραγωγών με τους κατάλληλους μηχανισμούς αγοράς ή με την παροχή άμεσης υποστήριξης στους καλλιεργητές. Για τους καλλιεργητές της ΕΕ, τούτο θα πρέπει να γίνει με τη μορφή αυξημένων αντισταθμιστικών πληρωμών. Για τους παραγωγούς των χωρών ΑΚΕ, τούτο θα πρέπει να γίνει με την παροχή ενίσχυσης με τρόπο συμβατό προς τους κανόνες του ΠΟΕ, παράλληλα με τα μέτρα διαρθρωτικής ενίσχυσης για την αύξηση της ανταγωνιστικότητας του τομέα.

2.5. Η ΟΚΕ εκτιμά ότι πρέπει να εξασφαλίζεται με όλο και καλύτερο τρόπο μια βέβαιη και ποικίλη προσφορά μπανανών διαφόρων γεωγραφικών προελεύσεων και διαφόρων τρόπων παραγωγής και εμπορίας στους καταναλωτές. Για να γίνει αυτό, το νέο σύστημα που θα υιοθετηθεί θα πρέπει να εγγυάται τη συνύπαρξη στην αγορά μπανανών προέλευσης ΕΕ, ΑΚΕ και Λατινικής Αμερικής.

2.6. Η ΟΚΕ φρονεί ότι, εξαιτίας της αύξησης του όγκου της κοινοτικής αγοράς της μπανάνας μετά από την καθιέρωση της ΚΟΑ και με την προοπτική των επικείμενων διευρύνσεων της Ένωσης, θα πρέπει να καθοριστεί κάποια εξέλιξη της ποσότητας της κοινοτικής παραγωγής μπανάνας που θεμελιώνει δικαίωμα αντισταθμιστικών παροχών, προκειμένου η εν λόγω παραγωγή να καταστεί μέτοχος της αύξησης της εσωτερικής κατανάλωσης. Διαφορετικά, θα αποδοθεί αποκλειστικά στην παραγωγή τρίτων χωρών η αύξηση της αγοράς της Ένωσης.

2.7. Η ΟΚΕ πιστεύει ότι η πρόταση της Επιτροπής σχετικά με τον καθορισμό συνολικής ποσότητας για τις παραδοσιακές χώρες ΑΚΕ μπορεί να διαταράξει τις ισορροπίες όσον αφορά τον εφοδιασμό από τις εν λόγω χώρες και ότι πρέπει να εξευρεθεί τρόπος να εξασφαλισθεί ότι κανένας παραδοσιακός προμηθευτής ΑΚΕ δεν συναντά εμπόδια όσον αφορά την πρόσβασή του για τις παραδοσιακές ποσότητές τους.

2.7.1. Κατά συνέπεια, η ΟΚΕ προτρέπει την Επιτροπή να εξεύρει την πιο κατάλληλη λύση ούτως ώστε να μην περιέλθει καμία χώρα ΑΚΕ σε μειονεκτική θέση σε σχέση με τις υπόλοιπες.

2.7.2. Η ΟΚΕ διαπιστώνει ότι η πρόταση της Επιτροπής δεν προβλέπει καμία συμβολή για την επίλυση του ιδιάζοντος θέματος της Σομαλίας, όπως ήδη είχε ζητήσει η ΟΚΕ στη γνωμοδότησή της 30ής Μαΐου 1996 (έγγρ. CES 704/96, σημεία 1.3 και 1.3.1).

Αντίθετα, η ΟΚΕ υποστηρίζει ότι η χορήγηση στην Σομαλία, εκτάκτως και κατ' εξαίρεση, μιας σημαντικής ειδικής ποσόστωσης αποτελεί τη μοναδική δυνατή συμβολή για την οικονομική και κοινωνική αναθέρμανση της χώρας αυτής, η οποία αντιμετωπίζει τη διαρκή σοβαρότατη κρίση που ακολούθησε τον εμφύλιο πόλεμο και τις ολέθριες πλημμύρες του 1996, που κατέστρεψαν σχεδόν το ήμισυ της καλλιεργούμενης επιφάνειας.

3. Ειδικές παρατηρήσεις

3.1. Η ΟΚΕ φρονεί ότι η προτεινόμενη ποσότητα των 353 000 τόνων αυτόνομης πρόσθετης ποσόστωσης είναι υπερβολική και ότι θα πρέπει να περιοριστεί σε 100 000 τόνους. Πράγματι, εάν προστεθούν οι ποσοστώσεις, οι παραδοσιακές ποσότητες ΑΚΕ και η κοινοτική ποσότητα αναφοράς, προκύπτει προσφορά 4,26 εκατομμυρίων τόνων έναντι μίας ζήτησης 3,9 εκατομμυρίων τόνων, πράγμα που ανατρέπει έτσι την ισορροπία του ισοζυγίου εφοδιασμού.

3.1.1. Το πλεόνασμα εφοδιασμού που σημειώθηκε τα τελευταία χρόνια στην αγορά της Ευρωπαϊκής Ένωσης δικαιολογεί τον περιορισμό αυτό της ποσότητας της πρόσθετης ποσόστωσης. Η εν λόγω ποσόστωση θα μπορούσε να προσαρμόζεται ετησίως προς τα πάνω ή προς τα κάτω, ανάλογα με τις πραγματικές ανάγκες της αγοράς.

3.2. Η ΟΚΕ φρονεί ότι ο νέος μηχανισμός χορήγησης πιστοποιητικών εισαγωγής που θα καθιερωθεί πρέπει να διασφαλίζει δεόντως την ανταγωνιστικότητα μεταξύ όλων των παραγόντων του εμπορίου, ούτως ώστε να μην διαταραχθεί η ισορροπία του εφοδιασμού της Ένωσης από όλες ανεξαίρετα τις προελεύσεις παραγωγής. Για να επιτευχθεί αυτό, ο νέος μηχανισμός οφείλει να διασφαλίζει αποτελεσματικά την εμπορευματοποίηση της μπανάνας των χωρών της Κοινότητας και της ΑΚΕ και να παρέχει βιώσιμο εισόδημα στους καλλιεργητές. Πρέπει ειδικότερα να βελτιωθεί η ανταγωνιστικότητα των ευρωπαίων παραγωγών μπανάνας. Η Επιτροπή καλείται να υποβάλει λεπτομερή έκθεση για τα μέσα που χρησιμοποιούνται και τα αποτελέσματα που επιτυγχάνονται αλλά επίσης και για τις ενδεχόμενες αντιθέσεις.

3.3. Η ΟΚΕ κρίνει ότι η περίοδος αναφοράς για την εκχώρηση των δικαιωμάτων εισαγωγής θα πρέπει να είναι το τελευταίο έτος για το οποίο υπάρχουν διαθέσιμα στοιχεία της αγοράς. Κατά τη γνώμη της ΟΚΕ, μ' αυτόν τον τρόπο θα επιτευχθεί καλύτερη προσαρμογή στην εκάστοτε πραγματικότητα της αγοράς. Για να γίνει ο υπολογισμός των ποσοτήτων αναφοράς πιο απλός, αξιόπιστος και διαφανής, θα πρέπει να ληφθούν υπόψη μόνο οι πραγματικές ποσότητες που εισήχθησαν στις χώρες της ΕΕ όπως προκύπτει από τις ροές που αναφέρονται στα εκκαθαρισμένα πιστοποιητικά εισαγωγής (ή όπως πιστοποιούν τα τελωνεία).

3.4. Η ΟΚΕ φρονεί ότι, προκειμένου να διευκολυνθεί η μετάβαση από το ισχύον καθεστώς εισαγωγών στο νέο καθεστώς που εισάγει η πρόταση της Επιτροπής, θα πρέπει να καθιερωθεί μια σειρά μέτρων μεταβατικού χαρακτήρα, ώστε να περιοριστούν στο ελάχιστο οι διαταραχές που θα προκληθούν από την ουσιώδη τροποποίηση του υπάρχοντος συστήματος. Κατά την περίοδο ισχύος των μεταβατικών μέτρων, οι διάφοροι φορείς θα έχουν τη δυνατότητα να επιφέρουν τις απαραίτητες τροποποιήσεις στη βιομηχανική και εμπορική τους υποδομή, ώστε να μπορέσουν να προσαρμοστούν στο νέο σύστημα εισαγωγών.

3.5. Η ΟΚΕ εκτιμά ότι έχει καθοριστική σημασία να διατηρηθεί ο μηχανισμός χορήγησης πιστοποιητικών εισαγωγής σε έκτακτες περιστάσεις.

3.5.1. Η ΟΚΕ φρονεί ότι πρέπει να νοούνται ως έκτακτες περιστάσεις οι περιπτώσεις εκείνων των παραδοσιακών προμηθευτριών χωρών της κοινοτικής αγοράς οι οποίες αντιμετωπίζουν μία κατάσταση κυβερνητικής αναρχίας που τις καθιστά ανίκανες να εξασφαλίσουν το μερίδιο των εξαγωγών που επετύγχαναν στο παρελθόν.

4. Συμπεράσματα

4.1. Η ΟΚΕ έχει πλήρη επίγνωση της ανάγκης συμμόρφωσης του καθεστώτος εισαγωγής της μπανάνας που θέσπιζε ο Κανονισμός (ΕΟΚ) αριθ. 404/93 με την απόφαση του Οργάνου διευθέτησης των διαφορών του ΠΟΕ 7 υποστηρίζει όμως ότι αυτό δεν πρέπει να θέσει σε κίνδυνο την αποτελεσματικότητα της ΚΟΑ της μπανάνας ως προς την εκπλήρωση των βασικών στόχων της και ειδικότερα ως προς την διατήρηση της εγγύησης της πρόσβασης στην αγορά της μπανάνας κοινοτικής παραγωγής και παραγωγής χωρών ΑΚΕ, ώστε να εξασφαλίζονται επαρκή έσοδα για τους παραγωγούς τόσο της ΕΕ όσο και των χωρών ΑΚΕ, καθώς και η πρόσβαση των καταναλωτών σε ένα ευρύ φάσμα ποικιλιών μπανάνας σε λογικές και ενιαίες τιμές σε ολόκληρη την Ένωση. Επίσης, το νέο σύστημα θα πρέπει να προωθεί το εμπόριο της μπανάνας που θα παράγεται υπό κατάλληλες κοινωνικές και περιβαλλοντικές συνθήκες, ούτως ώστε οι παραγωγοί και εργαζόμενοι τρίτων χωρών να μπορούν να έχουν μεγαλύτερο κέρδος από την πώληση της μπανάνας χωρίς να εκτίθεται σε κίνδυνο η υγεία τους και η οικολογική ισορροπία των περιοχών καλλιέργειας.

4.1.1. Για το λόγο αυτό, η ΟΚΕ ελπίζει ότι θα ληφθούν δεόντως υπόψη οι απόψεις του σχετικά με την επιχειρούμενη τροποποίηση της ΚΟΑ της μπανάνας. Η ΟΚΕ δεν θα μπορούσε σε καμία περίπτωση να αποδεχθεί την κατάργηση του συστήματος κοινοτικής προτίμησης, θεμέλιου λίθου της ΚΓΠ, λόγω της απώλειας της εγγύησης της πρόσβασης των κοινοτικών παραγωγών στην αγορά. Το τμήμα κρίνει επίσης ότι αποτελεί επιτακτική ανάγκη να διατηρηθεί η προτιμησιακή πρόσβαση στην κοινοτική αγορά καθώς και τα παραδοσιακά ευεργετήματα που διασφαλίζονται για τους παραγωγούς ΑΚΕ με βάση τις συμφωνίες του Λομέ που αποτελούν τον ακρογωνιαίο λίθο της εξωτερικής και αναπτυξιακής πολιτικής της Κοινότητας.

4.2. Η ΟΚΕ επιθυμεί να ενημερώνεται όσο το δυνατόν ενωρίτερα και να γνωμοδοτεί στην Επιτροπή όσον αφορά τα σχέδια κανονισμού για την εφαρμογή του νέου καθεστώτος της ΚΟΑ μπανάνας.

Βρυξέλλες, 27 Μαΐου 1998.

Ο Πρόεδρος

της Οικονομικής και Κοινωνικής Επιτροπής

Tom JENKINS

() ΕΕ C 75 της 11.3.1998, σ. 6.

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

Οι ακόλουθες τροπολογίες που συγκέντρωσαν το ένα τέταρτο των εκπεφρασμένων ψήφων απορρίφθηκαν κατά τη διάρκεια των συζητήσεων.

1. Παράγραφος 2.3.2

Η παράγραφος 2.3.2 να τροποποιηθεί ως εξής:

«Κατά συνέπεια, το τμήμα φρονεί ότι η Επιτροπή πρέπει να ενισχύσει τη χορήγηση των κατάλληλων πιστώσεων για τη διαρθρωτική βελτίωση των ενδιαφερόμενων περιφερειών. Ωστόσο, πρέπει να προηγηθεί λεπτομερής ανάλυση των μέχρι σήμερα επιπτώσεων των διαρθρωτικών ενισχύσεων.

Στο πλαίσιο αυτό, μπορεί να εξετασθεί το ενδεχόμενο μιας αναπροσαρμογής του συνολικού εισοδήματος αναφοράς για τον υπολογισμό των αντισταθμιστικών παροχών που χορηγούνται στους παραγωγούς της Κοινότητας.

Αυτή η απαραίτητη αναπροσαρμογή δικαιολογείται, επιπλέον, στη νέα Συνθήκη του Άμστερνταμ, το άρθρο 299 της οποίας συνιστά τη νομική βάση που επιτρέπει την προσαρμογή της εφαρμογής των κοινοτικών πολιτικών στις εξόχως απόκεντρες περιφέρειες.»

Αιτιολογία

Τα μέτρα διαρθρωτικών ενισχύσεων στις ενδιαφερόμενες περιοχές δεν θα πρέπει σε καμία περίπτωση να περιορισθούν σε μια ενδεχόμενη αύξηση των αντισταθμιστικών παροχών. Ωστόσο, θα πρέπει να ενταχθούν σε μία συνολική δέσμη συνεκτικών μέτρων.

Αποτέλεσμα της ψηφοφορίας

Ψήφοι υπέρ: 36, ψήφοι κατά: 48, αποχές: 13.

2. Παράγραφος 2.6

Η παράγραφος 2.6 να διατυπωθεί ως εξής:

«Η ΟΚΕ διαπιστώνει ότι, από την καθιέρωση της ΚΟΑ, η παραγωγή μπανανών στην Ευρωπαϊκή Ένωση αυξήθηκε χάρη στις ενισχύσεις. Ταυτόχρονα όμως ο όγκος της παραγωγής, που σήμερα ανέρχεται σε 680 000 έως 780 000 τόνους, εξακολουθεί να υπολείπεται σημαντικά της ποσότητας προς ενίσχυση (854 000 τόνοι) που καθορίσθηκε το 1993.

Σε περίπτωση που επιτυγχάνονταν οι στόχοι όσον αφορά την ποσότητα και την ποιότητα της παραγωγής στην Ευρωπαϊκή Ένωση, θα μπορούσε να αποφασισθεί κατά πόσον - και αντίθετα προς τις γενικές τάσεις της ΚΓΠ - θα ήταν δυνατόν να αυξηθεί η ποσότητα παραγωγής που παρέχει δικαίωμα ενισχύσεων. Αυτό θα μπορούσε να συμβεί κυρίως ενόψει της μελλοντικής διεύρυνσης της Ευρωπαϊκής Ένωσης.»

Αιτιολογία

Αυτονόητη.

Αποτέλεσμα της ψηφοφορίας

Ψήφοι υπέρ: 39, ψήφοι κατά: 52, αποχές: 15.

3. Παράγραφοι 3.1 και 3.1.1

Οι παράγραφοι 3.1 και 3.1.1 να διαγραφούν.

Αιτιολογία

Η πρόσθετη ποσόστωση των 353 000 τόνων αντιστοιχεί στις εισαγωγές από τρίτες χώρες των τελευταίων τριών ενταχθεισών χωρών, πριν από την προσχώρησή τους. Εν τω μεταξύ, η κατανάλωσή τους (με την αλλαγή των τόπων προέλευσης) έχει σημειώσει μικρή αύξηση.

Στην πράξη δεν επιτυγχάνεται η δεδηλωμένη προσφορά των 4,6 εκατ. τόνων, επειδή οι ποσοστώσεις της ΕΕ και των χωρών ΑΚΕ για τις οποίες χορηγούνται ενισχύσεις και δασμολογικές προτιμήσεις δεν απορροφήθηκαν στις περιοχές παραγωγής για διάφορους λόγους. Το ίδιο συνέβη και με τις ποσοστώσεις για τις εισαγωγές από τρίτες χώρες, γεγονός το οποίο οφείλεται κυρίως σε διοικητικούς λόγους (εκτός άλλων, εμπόριο αδειών κ.λπ.).

Αποτέλεσμα της ψηφοφορίας

Ψήφοι υπέρ: 34, ψήφοι κατά: 49, αποχές: 24.

4. Σημείο 3.3, πρώτη πρόταση

Αντί για «...το τελευταίο έτος για το οποίο ...» να γραφεί «... τα τρία τελευταία έτη για τα οποία ...».

Αιτιολογία

Η λήψη ενός μόνου χρόνου ως περιόδου αναφοράς για την εκχώρηση αδείας εισαγωγής θα ήταν ιδιαίτερα άδικη για τις χώρες οι οποίες για κλιματικούς και άλλους λόγους σημείωσαν αδικαιολόγητα χαμηλή παραγωγή κατά το έτος αυτό.

Λόγω της εξάρτησης από τις κλιματικές συνθήκες λαμβάνεται συνήθως ως βάση για την εκχώρηση δικαιωμάτων ο μέσος όρος αριθμού ετών.

Αποτέλεσμα της ψηφοφορίας

Ψήφοι υπέρ: 35, ψήφοι κατά: 38, αποχές: 26.

5. Σημείο 3.3

Μετά την πρώτη πρόταση να προστεθεί το ακόλουθο κείμενο.

«Ωστόσο, πρέπει να υπολογισθούν οι στρεβλώσεις που επιφέρει το παλαιό σύστημα, το οποίο έχει θεωρηθεί ότι αντίκειται στην ΓΣΔΕ.»

Αιτιολογία

Αυτονόητη.

Αποτέλεσμα της ψηφοφορίας

Ψήφοι υπέρ: 32, ψήφοι κατά: 49, αποχές: 25.

6. Σημείο 3.4

Διαγράφεται.

Αιτιολογία

Βάσει των ρυθμίσεων του ΠΟΕ το νέο σύστημα θα εμφανίζεται πλήρες από την 1η Ιανουαρίου 1999.

Αποτέλεσμα της ψηφοφορίας

Ψήφοι υπέρ: 35, ψήφοι κατά: 53, αποχές: 18.